مجرة

لمجرة ؤلا لمجرّعلى حساب لباحت جورج كولان، لمغاربا ف لقديم كانو كيسمّيو لمجرة ديالنا "مجرّ لكبش" () هي سيستيم ديال النجوم، الشياطة النجمية، لڭاز بين النجوم، لغبرة لكونية، و لمادة لكحلة مرتابطة معا بعضياتها ب الجابدية. لمجرة فين كاينة لأرض و لمجموعة الشمسية كاتسمى ب الداريجة مجر لكبش (ب النڭليزية Milky Way). و فيها علاين 100 مليار نجمة ؤلا كتر ڭاع. كاينين مجرات صغار كيتسماو "مجرات قازامة" كيكونو فيهوم غير مئات لملاين د النجوم، و مجرات مڭضرة لي واصلين تال 100 تريليون نجمة. جميع النجوم ف مجرة كيضورو على لمركز ديالها لي كيكون فيه محفّر كحل black hole. أغلبية د لمادة ف مجرة كاتكون مادة كحلة لي ماكاتشافش، ولاكين كاتفاعل معا لقوة د لجابدية و كاتأتر ف باقي لمادة لي كانشوفو على شكل نجوم، كواكب و سدوم.

لمجرات كيتصنفو على حساب الشكل ديالهوم ل مجرات إهليلجية elliptical galaxies، ببوشية spiral galaxies ؤلا مخربقة irregular galaxies. بزاف منهوم عندهوم محفّر كحل مڭضّر ف لمركز ديالهوم. مجرة لكبش ديالنا عندها محفر كحل مڭضر سميتو ساجيطاريوس A نجمة لي لكتلة ديالو كاتساوي علاين 4 د لمليون مرة لكتلة د الشمش. لمجرة GN-z11 هي أبعد مجرة معروفة ل حد الساعة من لموضع فين كاينة لأرض (مارس 2016)، و كاتواجد على بعد 32 مليار سنة ضوئية، و كانشوفوها دابا كيما كانت غير 400 مليون عام مورا التفرڭيعة لكبيرة.

كاينين علاين 200 مليار مجرة ف لكون لمتشاف. أغلب لمجرات عندها دياميطر مابين 1000 ل 100.000 پارصيك (علاين 3000 ل 300.000 سنة ضوئية) و لمسافات بيناتهوم كيتحسبو ب لملاين د لپارصيك، ؤلا "ميڭاپارصيك". مجرة "مجر لكبش" عندها دياميطر د 26.800 پارصيك (87.400 سنة ضوئية) علّاقل، و لمسافة ديالها على أقرب مجرة ليها أندروميدا (بدياميطر د 152.000 سنة ضوئية) واصلة ل 780.000 پارصيك (2.5 مليون سنة ضوئية).

لفضاء بين لمجرات عامر ب ڭاز خفيف ب موعدال د لكتافة كيساوي قل من درة وحدة ل كلا ميترو مكعب. أغلبية د لمجرات خلاتها لجابدية ديالها تّجمع على شكل ڭروپات د لمجرات، عناقد و عناقد مڭضرين. مجر لكبش طرف من لڭروپ لمحلي Local Group لي أكبر مجرة فيه هيّ أندروميدا. هاد لڭروپ طرف من لعنقود لمڭضر د لعدراء Virgo Supercluster. على مستويات عالية، التجمعات لمجرية كيشكّلو "خيوط" و "وراق" كيضورو على خويات مڭضرين Supervoids. لڭروپ لمحلي و لعنقود لكبير د لعدراء بجوج كينتاميو ل واحد لقلدة كونية cosmic structure كبر منهوم بزاف لي كاتسمى لانياكيا Laniakea.

 تصاور 

تصغير|مركز|700px|مجرات (من لفوق علّيسر تال لتحت علّيمن): 

 نوطات لوغاوية 

 مصادر 

تصنيف:لفلك
تصنيف:مقالات فيها مصدر و 3000 بايت
تصنيف:مجرات